[{"text_idx": "#000000", "text": "Kilika bertso-eskolan ikasten nabil eta bertsogintzaren sekretuak bereganatzen nenbilen bitartean, bertsotan egiten laguntzeko sortu zitezkeen tresna-sorta bat bururatu zitzaidan. Hasteko, bertsoaren puntuetako errimak, hau da, oinak deritzenak, bilatzen lagun zezakeen zerbait. Bada azken asteotan, hori lortzeko programazio proiektu batean ari naiz lanean."}, {"text_idx": "#000001", "text": "Proiektuak bi zati ditu, softwarea eta datuak."}, {"text_idx": "#000002", "text": "Android aplikazio bat garatzen ari naiz hitz bat emanda horrekin errimatzen duten errimak proposatzen dizkizuna. Etorkizunean funtzionalitate gehiago gehitzeko asmoa dut. Errimak bilatzea ahalbidetzen duten beste aplikazio batzuk existitzen dira baina hau hainbat arlotan hobea izango da."}, {"text_idx": "#000003", "text": "Aplikazioak errimen bilduma bat behar du, Errimategia deitzen dudana. Milaka errima bildu ditut eta bilduma hori osatzen jarraitzen dut, aplikazioa ahalik errima egokienak proposatzeko gai izan dadin. Etorkizunean, errimategi hori baliatuko duten beste aplikazio, bot eta antzekoak garatu litezke, inor hori egitera animatuz gero."}, {"text_idx": "#000004", "text": "Oraindik lan asko dago egiteko baina lehen bertsioa urtarrilean kaleratzea espero dut. Bitartean egiten ari naizena GitLab webguneko Bertsotan proiektuan ikusgai dago: Goizegi da bertatik ganorazko ezer deskargatzeko, baina tira, nahi duenak kuxkuxeatu dezala ^_^"}, {"text_idx": "#000005", "text": "Proiektuaren gakoak hauek direla esango nuke:"}, {"text_idx": "#000006", "text": "Aplikazioak oinak bilatzeko aukera ematen du (errima familiak kontuan izanez), bertsoa osatzen lagunduz. Errimen hautaketa, betelana eta abar bertsolariak egiten jarraitzen du.\nBilaketak idatziz egin daitezke, baina errimak ahotsez bilatzeko aukera ere badago.\nErrimategiak milaka eta milaka hitz ditu, baita izenak eta esapideak ere (oraingoz 37.000 errima). Errimek zenbait informazio gehigarri dituzte: nola ahoskatzen den, polisemikoa edo homografoa den, deklinatuta dagoen, giro/esparru berezian erabiltzeko errima den...\nAplikazioa librea da eta Errimategia jabetza publikoan dago.\nAplikazioak erabiltzaileen pribatutasuna babesten du. Hizketaren ezagutza gailuan bertan gauzatzen da eta ez da grabaziorik inora bidaltzen, ezta beste erabilera daturik ere."}, {"text_idx": "#000008", "text": "Esan bezala, proiektua hasi berria da eta lan asko dago egiteko oraindik, baina hona hemen garatzen ari naizen aplikazioaren behin-behineko pantaila-argazki pare bat:"}, {"text_idx": "#000009", "text": "Garapenean dagoen Android aplikazioaren behin-behineko itxura."}, {"text_idx": "#000010", "text": "Proiektu honen eginkizunak eta egoera Taiga webguneko Bertsotan proiektuan ikusgai daude."}, {"text_idx": "#000011", "text": "Garapenaz oraingoz ni bakarrik arduratzen naiz baina proiektua irekia eta parte-hartzailea da eta lehen bertsioa kaleratu bezain laster laguntzeko prest egon daitezkeenak ongi etorriak izango dira. Ea bidelagun gehiago batzen zaizkidan proiektu polit honetan!"}, {"text_idx": "#000013", "text": "OHARRA: aplikazioa erdi eginda dago oraindik eta ez dago inon instalagarri ezta deskargagarri ere. Pazientzia pixka bat izan beharko duzue Bertsotan probatu nahi duzuenok. Ondo izan!"}, {"text_idx": "#000014", "text": "Zure e-posta helbidea ez da argitaratuko. Beharrezko eremuak * markatuta daude"}, {"text_idx": "#000016", "text": "Common Voice ahots grabazio maratoia Barakaldon"}]